Document ID: 32005R0007

ΚΑΝΟΝΙΣΜΌΣ (ΕΚ) αριθ. 7/2005 ΤΟΥ ΣΥΜΒΟΥΛΊΟΥ
της 13ης Δεκεμβρίου 2004
για την υιοθέτηση αυτόνομων και μεταβατικών μέτρων για το άνοιγμα κοινοτικής δασμολογικής ποσόστωσης για ορισμένα γεωργικά προϊόντα, καταγωγής Ελβετίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Μετά τη διεύρυνση της Ευρωπαϊκής Ένωσης την 1η Μαΐου 2004, η Κοινότητα και η Ελβετία συμφώνησαν, στις 19 Μαΐου 2004, σχετικά με την αρχή ότι τα εμπορικά ρεύματα σύμφωνα με τις προτιμήσεις που είχαν χορηγηθεί προηγουμένως βάσει των διμερών συμφωνιών μεταξύ των νέων κρατών μελών και της Ελβετίας θα πρέπει να διατηρηθούν και μετά τη διεύρυνση. Τα μέρη συμφώνησαν, συνεπώς, να προσαρμόσουν τις δασμολογικές παραχωρήσεις που καθορίζονται στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας, της 21ης Ιουνίου 1999, όσον αφορά το εμπόριο γεωργικών προϊόντων (1) (εφεξής καλούμενη «συμφωνία»), η οποία άρχισε να ισχύει την 1η Ιουνίου 2002. Η προσαρμογή των εν λόγω παραχωρήσεων, οι οποίες απαριθμούνται στα παραρτήματα 1 και 2 της συμφωνίας, περιλαμβάνει τη διεύρυνση της υπάρχουσας ατελούς κοινοτικής δασμολογικής ποσόστωσης (προϊόντα των κωδικών ΣΟ 0705 11 00, 0705 19 00 και 0705 29 00 με τον αύξοντα αριθμό 09.0925) για να καλυφθεί ένα νέο προϊόν (κωδικός ΣΟ 0705 21 00).
(2)
Συμφωνήθηκε από τα μέρη, βάσει της αρχής της αμοιβαιότητας, ότι οι αλλαγές στις διμερείς δασμολογικές παραχωρήσεις θα πρέπει να εφαρμοσθούν αναδρομικά από την 1η Μαΐου 2004. Δεδομένου ότι η διαδικασία για την υιοθέτηση διμερούς απόφασης για την τροποποίηση των παραρτημάτων 1 και 2 της συμφωνίας δεν θα ολοκληρωθεί αμέσως, τα μέρη συμφώνησαν να προβλέψουν την εφαρμογή των εν λόγω παραχωρήσεων σε αυτόνομη και μεταβατική βάση από την 1η Μαΐου 2004.
(3)
Προκειμένου να εξασφαλισθεί ότι το ευεργέτημα της ποσόστωσης είναι προσιτό για τα προϊόντα του κωδικού ΣΟ 0705 21 00 από την 1η Μαΐου 2004, θα πρέπει να προβλεφθεί μια νέα κοινοτική δασμολογική ποσόστωση που θα περιορίζεται στα εν λόγω προϊόντα, κατά τη διάρκεια μιας μεταβατικής περιόδου, υπό την επιφύλαξη της συνεχούς πρόσβασης γι’ άλλα προϊόντα στο πλαίσιο της υπάρχουσας δασμολογικής ποσόστωσης που καθορίζεται στη συμφωνία και στον κανονισμό (ΕΚ) αριθ. 933/2002 της Επιτροπής, της 31ης Μαΐου 2002, σχετικά με το άνοιγμα και τον τρόπο διαχείρισης δασμολογικών ποσοστώσεων για ορισμένα γεωργικά προϊόντα καταγωγής Ελβετίας και την κατάργηση του κανονισμού (ΕΚ) αριθ. 851/95 (2).
(4)
Προκειμένου να επωφελούνται από το πλεονέκτημα της εν λόγω δασμολογικής ποσόστωσης, τα προϊόντα πρέπει να είναι καταγωγής Ελβετίας σύμφωνα με τους κανόνες που αναφέρονται στο άρθρο 4 της συμφωνίας.
(5)
Ο κανονισμός (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3) προβλέπει ένα σύστημα για τη διαχείριση των δασμολογικών ποσοστώσεων. Τη δασμολογική ποσόστωση που ανοίγει ο παρών κανονισμός θα πρέπει να διαχειρίζονται η Επιτροπή και τα κράτη μέλη σύμφωνα με το εν λόγω σύστημα.
(6)
Δεδομένου ότι η νέα δασμολογική ποσόστωση άνοιξε από 1ης Μαΐου 2004, ο παρών κανονισμός θα πρέπει να τεθεί σε εφαρμογή από την ίδια ημερομηνία και να αρχίσει να ισχύει το συντομότερο δυνατό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ατελής κοινοτική δασμολογική ποσόστωση για τα προϊόντα του κωδικού ΣΟ 0705 21 00, καταγωγής Ελβετίας, ανοίγει ετησίως, για την περίοδο από 1ης Ιανουαρίου έως τις 31 Δεκεμβρίου, με τον αύξοντα αριθ. 09.0947. Το 2004, η δασμολογική ποσόστωση ανοίγει από 1ης Μαΐου έως τις 31 Δεκεμβρίου. Ο όγκος για το 2004 και, στη συνέχεια, ετησίως, είναι 500 τόνοι καθαρού βάρους.
Άρθρο 2
Η Επιτροπή διαχειρίζεται τη δασμολογική ποσόστωση που αναφέρεται στο άρθρο 1 σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 3
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2004.

Labels: 3
17
18